Uznesenie Európskeho parlamentu k návrhu rozhodnutia Komisie, ktorým sa na účely prispôsobenia technickému pokroku mení príloha smernice Európskeho parlamentu a Rady 2002/95/ES o obmedzení používania určitých nebezpečných látok v elektrických a elektronických zariadeniach (CMT-2005-151 a CMT-2005-642)



Úradný vestník 033 E , 09/02/2006 S. 0157 - 0159



P6_TA(2005)0090 Nebezpečné látky Uznesenie Európskeho parlamentu k návrhu rozhodnutia Komisie, ktorým sa na účely prispôsobenia technickému pokroku mení príloha smernice Európskeho parlamentu a Rady 2002/95/ES o obmedzení používania určitých nebezpečných látok v elektrických a elektronických zariadeniach (CMT-2005-151 a CMT-2005-642) Európsky parlament, - so zreteľom na smernicu Európskeho parlamentu a Rady 2002/95/ES z 27. januára 2003 o obmedzení používania určitých nebezpečných látok v elektrických a elektronických zariadeniach [1], - so zreteľom na návrh rozhodnutia Komisie, ktorým sa na účely prispôsobenia technickému pokroku mení príloha smernice Európskeho parlamentu a Rady 2002/95/ES z 27. januára 2003 o obmedzení používania určitých nebezpečných látok v elektrických a elektronických zariadeniach (CMT-2005-151 a CMT-2005-642), - so zreteľom na stanovisko, ktoré 16. marca 2005 poskytol výbor uvedený v článku 7 smernice 2002/95/ES, - so zreteľom na článok 8 rozhodnutia Rady 1999/468/ES z 28. júna 1999, ktorým sa ustanovujú postupy pre výkon vykonávacích právomocí prenesených na Komisiu [2], a dohodu medzi Európskym parlamentom a Komisiou o postupoch pre výkon rozhodnutia Rady 1999/468/ES [3], - so zreteľom na článok 95 ods. 3 Zmluvy o ES, - so zreteľom na článok 81 rokovacieho poriadku, A. keďže článok 4 ods. 1 smernice 2002/95/ES obmedzuje používanie olova, ortuti, kadmia, šesťmocného chrómu, polybromovaných bifenylov (PBB) a polybromovaných difenyléterov (PBDE) v nových elektrických a elektronických zariadeniach uvedených na trh od 1. júla 2006, okrem výnimiek uvedených v prílohe, B. keďže 10. decembra 2004 hlasoval výbor zriadený podľa článku 7 smernice 2002/95/ES za návrh rozhodnutia Komisie o zmene prílohy smernice 2002/95/ES s cieľom pridať nové a upraviť existujúce výnimky, C. keďže článok 7 ods. 3 rozhodnutia 1999/468/ES a bod 1 dohody stanovujú, že "Parlament dostáva súčasne a za rovnakých podmienok ako členovia výborov návrhy programu pre schôdze výborov, návrhy vykonávacích ustanovení predložených výborom... ako aj výsledky hlasovaní a súhrnné správy zo schôdzí a zoznamy orgánov, do ktorých patria osoby menované členskými štátmi, aby ich zastupovali", D. keďže Parlament dostal návrh rozhodnutia na základe svojho práva na kontrolu podľa rozhodnutia 1999/468/ES až 28. januára 2005, a to len na požiadanie, E. keďže až dovtedy Parlament nedostal takmer žiadne z dokumenty, ktoré mu mali byť poskytnuté v súvislosti so schôdzami výboru pre prispôsobenie právnych predpisov ES o odpadoch vedeckému a technickému pokroku v priebehu roka 2004, F. keďže príslušný parlamentný výbor 3. februára 2005 poukázal na nerešpektovanie rozhodnutia 1999/468/ES a dohody s Komisiou zo strany Komisie; keďže Komisia sa 16. februára 2005 zaviazala začať nový komitologický postup a predložiť všetky chýbajúce dokumenty, G. keďže Parlamentu bol 25. februára 2005 doručený nový návrh rozhodnutia, H. keďže článok 5 ods. 1 smernice 2002/95/ES umožňuje prijať zmeny a doplnenia potrebné na prispôsobenie prílohy vedeckému a technickému pokroku, I. keďže na použitia, pre ktoré v súčasnosti platí výnimka, sú k dispozícii alebo sa vyvíjajú bezpečnejšie alternatívy nebezpečných látok uvedených v článku 4 ods. 1 smernice 2002/95/ES, J. keďže článok 5 ods. 1 písm. b) smernice 2002/95/ES umožňuje "vyňatie materiálov a komponentov elektrických a elektronických zariadení z článku 4 ods. 1, ak ich odstránenie alebo nahradenie prostredníctvom zmien v konštrukcii alebo zmien materiálov a komponentov, ktoré nevyžadujú žiadne materiály alebo látky tu uvedené, je technicky alebo vedecky neuskutočniteľné, alebo kde by mohli negatívne vplyvy na životné prostredie, zdravie a bezpečnosť spotrebiteľa spôsobené nahradením prevážiť nad výhodami z nahradenia pre životné prostredie a ľudí a/alebo nad výhodami vzhľadom na bezpečnosť spotrebiteľa", K. keďže článok 5 ods. 1 písm. b) smernice 2002/95/ES stanovuje jediné kritériá, ktoré môžu byť zohľadnené pri príprave návrhu rozhodnutia o dodatočných výnimkách, L. keďže Komisia v odôvodnení 2 svojho návrhu rozhodnutia uvádza, že "používanie týchto nebezpečných látok v týchto špecifických materiáloch a komponentoch je stále nevyhnutné", M. keďže podľa článku 5 ods. 2 smernice 2002/95/ES sa Komisia pred zmenou a doplnením prílohy okrem iného radí so zúčastnenými stranami a "predloží správu o získaných informáciách", N. keďže kontrola porady so zúčastnenými stranami odhalila tieto problémy: - dôkazné bremeno opodstatnenosti alebo neopodstatnenosti požadovaných výnimiek nesú zúčastnené strany, nie žiadateľ, - žiadosti o výnimky neboli verejne prístupné, čo ohrozuje spôsobilosť Parlamentu vykonávať účinnú kontrolu, najmä zhodnotiť, či je oprávnené tvrdenie uvedené v odôvodnení 2 návrhu rozhodnutia, - do porady so zúčastnenými stranami bola zahrnutá otázka nákladov, hoci hľadisko nákladov nie je uvedené v smernici 2002/95/ES; keďže neopodstatnená porada o nákladoch vytvára pochybnosti o základe návrhu rozhodnutia, O. keďže kontrola správy o posúdení opodstatnenosti žiadostí, ktorej vypracovanie zadala Komisia, odhalila tieto problémy: - náklady sú výslovne považované za kritérium na udeľovanie výnimiek, čo je v rozpore s ustanoveniami smernice 2002/95/ES; keďže neodôvodnené zohľadnenie nákladov spochybňuje opodstatnenosť návrhu správy, - podstatný rozdiel medzi dňami skončenia platnosti, ktoré hospodárskym aktérom poskytujú jasný signál, a klauzulou o celkovom prehodnotení, ktorá je zo svojej podstaty otvorená, zostal nepochopený; keďže klauzula o celkovom prehodnotení nemôže byť považovaná za rovnocennú s jasnými dátumami skončenia platnosti, - informácie o náhradách, ktoré sú v súčasnosti k dispozícii, plne nezodpovedajú momentálnej situácii; keďže táto skutočnosť spochybňuje relevantnosť správy v súvislosti s hodnotením kritérií podľa článku 5 ods. 1 písm. b), P. keďže kontrola návrhu rozhodnutia vo svetle obmedzených informácií, ktoré sú dostupné z porady so zúčastnenými stranami, a správy, ktorej vypracovanie zadala Komisia, odhalili najmä v prílohe k nemu, nasledujúce problémy: - výnimky boli umožnené v prípadoch, v ktorých existujú náhrady (bod 7 (druhá zarážka), 10, 12, 13 a 14), čo je v rozpore s článkom 5 ods. 1 písm. b), - jedna výnimka bola rozšírená bez porady so zúčastnenými stranami (bod 8, kadmium v elektrických kontaktoch), čo je v rozpore s článkom 5 ods. 2, - dátum skončenia platnosti pre bod 7 (druhá zarážka), ktorým bol rok 2010, bol odstránený bez akéhokoľvek odôvodnenia, - rozhodnutie nestanovuje žiadne iné dátumy skončenia platnosti, a to ani pre bod 7 (tretia zarážka), čo je v rozpore s jasným mandátom v bode 10 prílohy smernice 2002/95/ES, - dátumy skončenia platnosti pre viaceré body, ktoré navrhli samotní žiadatelia, neboli zahrnuté (body 10, 11, 13, 14), - niektoré výnimky boli udelené v širšom rozsahu, ako je požadované a/alebo opodstatnené (body 10, 12), čo je v rozpore s článkom 5 ods. 1 písm. b), - výnimky boli umožnené na základe nepodloženej a nekvantifikovanej technickej diskusie (bod 7 (druhá zarážka), 10, 14), čo je v rozpore s článkom 5 ods. 1 písm. b), - opätovne sa zavádza chybné číslovanie bodu 10 prílohy, hoci Komisia sa po zavádzajúcom výklade smernice, ktorý vyplýval z chybného číslovania, podujala na jeho opravu (bod 15), Q. keďže článok 8 rozhodnutia 1999/468/ES stanovuje právo Parlamentu prijať uznesenie uvádzajúce, že navrhované vykonávacie opatrenia by prekročili "rámec vykonávacích právomocí ustanovených v základných právnych aktoch", 1. na základe obmedzených dostupných informácií sa domnieva, že Komisia nekonala v súlade s článkami 5 ods. 1, 5 ods. 1 písm. b) a 5 ods. 2 smernice 2002/95/ES a preto prekročila výkonávacie právomoci, vyplývajúce z tejto smernice; 2. vyzýva Komisiu, aby na základe tohto uznesenia opätovne preskúmala svoj návrh rozhodnutia, ktorým sa na účely prispôsobenia technickému pokroku mení príloha smernice Európskeho parlamentu a Rady 2002/95/ES a zaistila, že akákoľvek zmena alebo doplnenie tejto prílohy je plne v súlade s ustanoveniami danej smernice; 3. potvrdzuje, že následná kontrola iných komitologických dokumentov odhalila, že porušenie rozhodnutia Rady 1999/468/ES a dohody, čo sa týka procesných ustanovení zo strany Komisie nie je ojedinelým prípadom; 4. vyzýva Komisiu, aby do troch mesiacov vypracovala a Parlamentu predložila podrobné vyhodnotenie všetkých prípadov porušenia rozhodnutia Rady 1999/468/ES a dohody za obdobie od zmeny postupu na konci roka 2003, pričom uvedie právny predpis a presnú podobu porušenia; 5. vyzýva Komisiu, aby rešpektovala právo Parlamentu na informácie a kontrolu v súlade s rozhodnutím Rady 1999/468/ES a dohodou; 6. poveruje svojho predsedu, aby toto uznesenie postúpil Rade a Komisii a parlamentom a vládam členských štátov. [1] Ú. v. EÚ L 37, 13.2.2003, s. 19. [2] Ú. v. ES L 184, 17. 7. 1999, s. 23. [3] Ú. v. ES L 256, 10.10.2000, s. 19. --------------------------------------------------